Marthin Bundgaard er blevet opereret for rygsmerter to gange. Det var imidlertid ikke operationerne, der hjalp ham på fode igen.

Marthin Bundgaard fik i 2019 og igen i 2020 udført en stivgørende rygoperation. Men operationen havde ikke den effekt, han håbede på. - Efter operationen havde jeg bare endnu flere smerter. Jeg havde efterfølgende føleforstyrrelser i baller, lår, det strålede ned i benene, og lænden var også træls, fortæller han. Og Marthin Bundgaard er langt fra den eneste, der har oplevet, at det er gået den gale vej med helbredet efter en operation. Torsdag aften fortalte TV 2-dokumentaren Operation X, hvordan vi her i Danmark laver unødvendige smerteoperationer på nogle patienter. Samtidig mener eksperter på området, at vi er for dårlige til at tilbyde alternativer til operationerne. At intensiv træning og terapi kan være at foretrække fremfor operation, kan Marthin Bundgaard fra Hjørring skrive under på. Genoptræning var vejen frem Et år efter anden operation fik han nemlig tilbuddet om at komme på et tre uger langt forløb på Skagen Gigt- og Rygcenter. Og netop dét skulle vise sig at blive vendepunktet. - De har fået styr på alle de der småting. Jeg føler lidt, jeg har fået livet tilbage, siger han. Det intensive forløb bestod af træningsøvelser og smertehåndteringsterapi, og ifølge rygpatienten blev der også arbejdet enormt meget på den psykiske del. Ifølge den norske ryglæge og forsker Jens Ivar Brox er det ikke overraskende, at sådan et forløb har forbedret Marthin Bundgaards tilstand. Ryglægen har gennemgået Marthin Bundgaards journal og scanninger og mener, at hans tilstand ligner patienterne, der deltog i et studie fra 2009 - et studie der viste, at patienter havde samme effekt af et tre ugers forløb med træning og terapi, som de fik af operationen. En stivgørende rygoperation koster mellem 65.000 og 220.000 kroner. Til sammenligning koster opholdet på Skagen Gigt og Rygcenter omkring  63.000 kr. Ville vælge forløb frem for operation Centeret er et af de eneste i Danmark, der tilbyder den slags intensive forløb med træning og terapi. Og en stor del af patienterne kommer først derop, efter de har fået en operation. Skulle Marthin Bundgaard vælge i dag, er han ikke i tvivl. Han ville vælge et forløb som det i Skagen før en operation. - Det er jo fantastisk, at man kan jo flytte sig meget på tre uger. Det har givet mere livskvalitet. Så jeg kan kun anbefale folk, at de vælger det i stedet for en operation. - Det har hjulpet mig meget. Jeg er blevet mere aktiv herhjemme og kan deltage i flere ting, siger Marthin Bundgaard, inden han gør det klart, at han fortsat ikke er tilbage på 100 procent. Trods det sætter han pris på den fremgang, han har oplevet. For dårlige til at tilbyde alternativer Ifølge professor Jan Hartvigsen er der for få tilbud i Danmark, hvor smertepatienter kan få et videnskabeligt baseret alternativ til en operation. - I Danmark er vi rigtig dårlige til at tilbyde alternativer til operationer og dermed optimere chancerne for, at patienten får det bedre uden operation. Det er virkelig et område, hvor vi har behov for at gøre meget mere, siger professoren. Region Nordjyllands koncerndirektør Anne Bukh ser med stor alvor på oplysningerne, som er kommet frem i TV 2-dokumentaren. - Vi vil nu få sat gang i en analyse af området med henblik på, om der er nogle operationer, vi ikke skal foretage. Vores udgangspunkt er, at vi foretager disse operationer, når alt andet er prøvet af, siger hun. Hele Operation X-dokumentaren om de unødvendige operationer kan du se på TV 2 Play.